Onnies moet vuurwapens byderhand hou, sê vakbond | Maroela Media
Lede van Eusa (Foto: Jonisayi Maromo/ANA)
Die "radikale en militante" onderwysersvakbond, die Educators Union of South Africa (Eusa), het Woensdag sy versoek herhaal dat onderwysers landswyd hulself moet bewapen en gereed moet wees om hulself te verdedig te midde van toenemende geweld in skole.
"Ons het hierdie perskonferensie byeengeroep in 'n tyd waar onderwysers in skole geslag word. Dit is 'n baie hartseer tyd in ons bedryf," het Scelo Bhengu, president van Eusa, aan verslaggewers in Pretoria gesê. "Dis jammer dat ons werkgewer kies om ons veiligheid te ignoreer en ons verlaat het. 'n Onderwyser se lewe is deesdae so goed soos 'n statistiek, met medelye elke keer wanneer 'n leerder of skollie 'n skoot afvuur."
Bhengu het gesê dit kan nooit goedgekeur word dat onderwysers by hul werkplek afgemaai word nie. "Onderwysers, verdedig julself. Ons versoek, dat onderwysers hulself moet bewapen uit selfverdediging, word doelbewus verkeerd geïnterpreteer deur diegene wat voordeel trek uit die manewales in ons skole – die dwelmhandelaars, gewapende rowers, verkragters en gevoellose misdadigers."
Bhengu beskryf Angie Motshekga, minister van basiese onderwys, as "'n onbekwame ouma". "Daar is geen beslissende ingryping van die regering om onderwysers te beskerm nie. Hoe het die president [Cyril Ramaphosa] haar oor [Gautengse LUR vir onderwys] Panyaza Lesufi gekies? Eusa sal haar steeds as minister verwerp totdat sy uiteindelik haar goed pak en loop. Haar arrogansie oor die Sadtu-kaping is 'n groot irritasie en knou ware opleiding in die land."
Die vakbond is van mening dat onderwysers geen ander keuse het as om vuur met vuur te beveg nie. "Onderwysers het genoeg gehad en sal van nou af hulself verdedig. Ons versoek, dat twee polisiebeamptes by elke skool ontplooi moet word, is afgekeur. Onderwysers moet by hul naaste skietbaan registreer en dan aansoek doen vir 'n vuurwapen om hulself te verdedig. Julle is nou op jul eie totdat ons werkgewer twee polisiebeamptes in elke skool ontplooi."
Siphiwe Mpungose, algemene sekretaris van Eusa, het gesê die vakbond verteenwoordig meer as 21 000 lede in Suid-Afrikaanse opleidingsinstansies. Hy het gesê meeste Eusa-lede is van die dominante onderwysvakbond Sadtu.
Dis n nuwe een!! Jou rede op die aansoekvorm vir n vuurwapen = ek is n ONDERWYSER,!? Say No More! Nog n eerste vir SA!!!
Ek hou van die komentaar oor Lesufi. So die unie dink ook hy hoort nie daar nie. Dis goed so
in die huidige samelewing het ons nie probleem kinders nie, ons het probleem ouers, volwassenes en ANC-staatsamptenare wat die verkeerde voorbeeld stel en almal dink dit is vandag die manier van lewe!